གཉའ་ཁྲི་བཙན་པོའི་གཟུགས་བྱད་དང་འབྲེལ་བའི་སྐོར་ལ་ཡོངས་བསྒྲགས་རང་བཞིན་དུ་ཞལ་གཅིག་མཐུན་དུ་གྱུར་པ་ལྟ་བུས་གསུངས་ཡོད་པ་སྟེ།གསང་བ་བོན་གྱི་ལུགས་སུ་ལས།ལྷ་གནམ་གྱི་སྟེང་ན་གཤེགས་པའ།གནམ་ལྷབ་ཀྱི་བླ་ན།རྒྱལ་པོ་གཞན་དང་མྱྀ་མཚུངས་པའྀ་ཆོས།པྱག་མཉེད་ཁྲུང་ཁྲུང་གྀས་འཚལ་ཞྀང་།སླེ་བ་འོད་ཀྱིས་ལེནཞེས་གསུངས་ཡོད་ཅིང་།ལོ་རྒྱུས་ཀྱི་ཡིག་ཚང་ཁག་སྔ་ཕྱིའི་གོ་རིམ་བསྒྲིགས་ནས་བལྟས་ཚེ།མིག་སྔའི་ཆར་ཏུན་ཧོང་གི་ཤོག་དྲིལ་དེ་ནི་གཉའ་ཁྲིའི་གཟུགས་བྱད་ཀྱི་སྐོར་བརྗོད་པའི་ཡིག་ཆ་ཆེས་སྔ་ཤོས་ཤིག་ཡིན་པར་བཤད་ཆོག་ལ།གསང་བ་བོན་ལུགས་ཀྱི་འདོད་ཚུལ་དེ་ནི་རང་རེའི་བོད་ཀྱི་ཆོས་འབྱུང་ལོ་རྒྱུས་ཁག་ཏུ་གསལ་བའི་གཉའ་ཁྲིའི་འབྱུང་ཁུངས་གླེང་བའི་ལྟ་ཚུལ་ཐོག་མའམ་ས་སྐྱེས་རྡོ་སྐྱེས་སུ་གྱུར་པའི་བོན་ལུགས་ཀྱི་ལྟ་ཚུལ་ཞིག་ཀྱང་རེད།